THE MALTA INDEPENDENT tgħid li l-Prim Ministru Joseph Muscat ta żewġ għażliet lill-eks Ministru tal-Intern u Sigurtà Nazzjonali jew li jirriżenja jew jitneħħa. Il-ġurnal jirraporta li l-Prim Ministru jittama li l-Ministru Mallia jkollu rwol fil-ħidma tal-Gvern. Jgħid li Dr Mallia analizza s-sitwazzjoni bil-mod tiegħu, għażel li ma jirriżenjax u hu mar għat-tieni għażla li kellu. Skont il-ġurnali,  Dr Muscat qal li d-deċiżjoni ta’ Dr Mallia li ma jirriżżenjax mhix kwistjoni imbarazzanti għalih. IN-NAZZJON tikkwota lill-kap tal-Oppożizzjoni u tal-Partit Nazzjonalista, Simon Busuttil jgħid li Joseph Muscat falla l-ewwel test veru ta’ tmexxija għalih u li l-Prim Ministru missu aġixxa ta’ Prim Ministru tliet ġimgħat ilu. Dr Busuttil qal li meta ġie biex jieħu l-aktar deċiżjoni importanti li jneħħi ministru abdika, wera li dgħajjef u beża’ minkejja li dan kien id-dmir tiegħu. MALTA TODAY b’ritratt tal-eks Ministru Manuel Mallia, tgħid li Mallia tkeċċa. Il-ġurnal jgħid li l-Prim Ministru ma kellux għażla oħra ħlief li jkeċċih, iżda Dr Muscat qal li l-eks Ministru għad għandu rwol fil-ħidma tal-Gvern. Jgħid li Carmelo Abela nħatar bħala l-Ministru l-ġdid tal-Intern u Sigurtà Nazzjonali, waqt li l-Ministru Owen Bonnici ser ikollu wkoll responsabbiltà għall-PBS u l-Minsitru Edward Zammit Lewis mat-Turiżmu ser ikollu taħt ir-responsabiltà tiegħu l-Kummissjoni tal-Films. THE TIMES OF MALTA tgħid li l-Prim Ministru Joseph Muscat kellu jkeċċi lil Manuel Mallia minn Ministru wara li rrifjuta li jirriżenja.  Dr Muscat neħħa mill-kariga ta’ Ministru lil Manuel Mallia ftit qabel ma’ Carmelo Abela ħa l-ġurament bħala l-Ministru l-ġdid tal-Intern u Sigurtà Nazzjonali minfloku. L-ORIZZONT tirrapporta li Carmelo Abela nħatar Ministru tal-Intern u s-Sigurtà Nazzjonali, biex b’hekk ħa post Manuel Mallia li kien mitlub jirriżenja mill-Prim Ministru Joseph Muscat, wara l-konklużjonijiet tar-rapport ta’ inkjesta li saret b’rabta mal-inċident tal-isparatura li kien involut fih l-eks-xufier ta’ Mallia. F’rapport ieħor, dan il-ġurnal jistaqsi “Nuqqas ta’ servizz tal-gass fil-Milied?” u jgħid li bosta sidien ta’ ristoranti u konsumaturi b’mod partikolari anzjani jinsabu mħassba dwar xnigħat persistenti li jista’ jkun hawn repetizzjoni tas-saga tal-istrajk tal-gass bħalma kien seħħ fil-Milied tal-2010. U mill-Qorti, storja oħra tgħid li r-raġel li kien involut fl-isparatura tax-xufier tal-eks Ministru Manuel Mallia xehed quddiem il-maġistrat kif huwa ħarab minn fuq il-post għax beża’ għal ħajtu.